SUPER ย้ำเป้าสิ้นปีนี้ PPA แตะ 1,000 MW แน่นอน!
SUPER แจ้ง COD แล้ว 649.95 เมกะวัตต์ มั่นใจปีนี้เดินตามแผนขยายธุรกิจครบทั้งพลังงานแสงอาทิตย์ ลม และชีวมวล ดันยอด PPA เข้าเป้า 1,000 เมกะวัตต์ พร้อมย้ำเป้าปี 2560 PPA แตะ 2,000 เมกะวัตต์แน่นอน 
16 พ.ค. 2559

นายจอมทรัพย์ โลจายะ ประธานคณะกรรมการ บริษัท ซุปเปอร์บล๊อก จำกัด (มหาชน) หรือ SUPER เปิดเผยว่า ปัจจุบันบริษัทได้จ่ายไฟฟ้าเข้าระบบเชิงพาณิชย์ (COD) ให้กับการไฟฟ้าส่วนภูมิภาค (กฟภ.) และการไฟฟ้าฝ่ายผลิตแห่งประเทศไทย (กฟผ.) รวมทั้งสิ้น 649.95 เมกะวัตต์ ซึ่งล่าสุดคณะกรรมการของบริษัทฯ มีมติอนุมัติให้บริษัท ซุปเปอร์ โซล่าร์ เอนเนอร์ยี จำกัด (SSE) ซึ่ง SUPER 100% ของทุนจดทะเบียน
โดยบริษัท ซุปเปอร์ เอนเนอร์ยีกรุ๊ป จำกัด (SUPERE) ซึ่งเป็นบริษัทย่อยของบริษัทฯ เข้าทำรายการได้มาซึ่งสินทรัพย์โดยการลงทุนในโครงการผลิต กระแสไฟฟ้าจากพลังงานแสงอาทิตย์โดยการเข้าลงทุนในบริษัท ดับเบิ้ลยู อาร์ พี อีเนอร์จี จำกัด (WRP) ในสัดส่วน49% ของทุนจดทะเบียน
“บริษัทฯยืนยันว่าภายในปี 2559 จะสามารถจัดหาใบอนุญาต (PPA) ตามเป้าหมายที่ตั้งไว้ 1,000 เมกะวัตต์ โดยส่วนหนึ่งมาจากพลังงานแสงอาทิตย์ที่จะยังคงลงทุนเพิ่มอย่างต่อเนื่อง อีกทั้งยังมีแผนในการลงทุนในพลังงานทดแทนอื่นๆ เช่น พลังงานลม และพลังงานชีวมวล ซึ่งจะทำให้ปี 2560 บริษัทฯตั้งเป้าว่าจะมี PPA เพิ่มเป็น 2,000 เมกะวัตต์” นายจอมทรัพย์กล่าว
โดยล่าสุด SUPER ได้แจ้งผลการดำเนินงานไตรมาส 1/2559 บริษัทฯมีกำไรเบ็ดเสร็จรสุทธิรวม 27.78 ล้านบาท เปรียบเทียบกับช่วงเดียวกันของปีก่อน ที่ขาดทุนรวม 33.76 ล้านบาท โดยผลการดำเนินการที่เติบโตขึ้นเนื่องจากบริษัทมีนโยบายขยายงาน และเข้าลงทุนในบริษัทที่ดำเนินธุรกิจผลิตกระแสไฟฟ้า จากพลังงานแสงอาทิตย์อย่างต่อเนื่องมาตั้งแต่ต้นปี 2558 และโครงการโรงไฟฟ้าพลังงานแสงอาทิตย์ของบริษัทย่อยของบริษัทฯได้เริ่มทยอย COD ให้กับการไฟฟ้าส่วนภูมิภาค และการไฟฟ้าฝ่ายผลิตตั้งแต่ช่วงปลายปี 2558 ต่อเนื่องมาจนถึงเดือนเมษายน 2559
ทั้งนี้ส่งผลให้บริษัทมีรายได้จากการขายและบริการในไตรมาสที่1/ 2559 จำนวน 269.60 ล้านบาท เมื่อเทียบกับช่วงเดียวกันของปีก่อน ที่บริษัทฯมีรายได้จากการขายและบริการ41.38 ล้านบาท โดยเพิ่มขึ้น 228.22 ล้านบาท หรือเพิ่มขึ้น 551.52% เมื่อเทียบกับงวดเดียวกันของปีก่อน ส่วนผลการดำเนินงานปี 2559 จะมีการจ่ายเงินปันผลหรือไม่นั้นขึ้นอยู่กับการพิจารณาของคณะกรรมการและมติของผู้ถือหุ้น